Foto’s: Triumph is terug met meningDie Triumph Tiger (Foto: Triumph) Noudat Triumph nuwe verspreiders in Suid Afrika bekend gestel het, was die nuutgevormde Triumph-span die laaste paar weke druk besig met papierwerk. Tussen homologasie en handelaarooreenkomste, moes hulle nog die onderdele en dienskontrakte ook afhandel. Ná dit alles afgehandel was, kon ons naby Hartbeespoortdam ontspan saam met ons gasheer, Bruce Allen, die nuwe uitvoerende hoof van Triumph SA. Hy het ook ’n stuk of 20 motorfietse saamgebring sodat ons darem die produkte kon toetsbestuur en nie net na ’n aanbieding sit en kyk nie. Allen het ons vertel van die nuwe rigting wat Triumph wêreldwyd inslaan. Plaaslik gaan daar nou ’n paar Triumph World Black-fasiliteite gebou word wat aan Triumph se globale standaarde sal voldoen. Dit sal ’n leefstylwinkel wees wat vir kopers ’n eenstop-koopervaring sal wees. Die eerste een word in Augustus in Woodmead, Johannesburg gebou. Kaapstad is in 2019 aan die beurt en Pretoria in 2020. Triumph werk tans uit ’n tydelike perseel en verkope het reeds op 16 Junie begin. Allen het ook onderneem om een van elke model beskikbaar te hê vir ’n toetsrit. Dit is ’n groot onderneming, maar Allen wil nie potensiële kopers wegwys omdat die model waarin hulle belangstel nie beskikbaar is nie. Die Triumph Street Triple RS (Foto: Triumph) Ná die aanbieding is ons opgedeel in drie groepe. Daar was groepe vir avontuurfietse, klassieke fietse en padfietse. Die avontuurgroep het die nuwe Tiger 800 en Tiger 1200 ingesluit. Met sy volkleur vloeikristaleenheid en honderde verbeteringe is die nuwe 1200 Tiger nou ligter en beter as sy voorganger. Die nuwe 800 voel ook sommer ligter en hierdie fietse behoort goed aanklank te vind in die avontuur behepte Suid-Afrika. Die klassieke groepie het uit die uitgebreide Bonneville-reeks bestaan. Die Bobber is laasjaar hier in Suid Afrika bekend gestel, maar almal wat ingevoer was het reeds eienaars gehad. Op hierdie bekendstelling was daar sommer twee om te ry. Die standaard Bobber en die Bobber Black. Laasgenoemde het ’n dikker voorband en dubbele skywe voor. ’n Splinternuwe Speedmaster was ook in die groepie en die hele Bonneville-reeks het maar net eenmaal ’n charisma wat jy nie in byvoeglike naamwoorde kan uitdruk nie. Die Triumph Bonneville Speedmaster (Foto: Triumph) In die padfietsgroep was daar twee fietse wat oorsee bekend gestel is, maar nooit hier aangeland het nie: die Street Triple en Speed Triple. Met sy Arrow-uitlaatpype en harde vering is die Speed Triple seker die sportiefste Triumph wat ek al ooit gery het. Die kleiner Street Triple was net soveel pret. Bestaande Triumph-eienaars kan nou rustig slaap. Triumph is terug en hulle verhouding met die Fury Motor Group beteken dat hulle hier is om te bly. Met 17 modelle om van te kies, gaan ek moeilik kies waar om te begin toets. En om te kies wat om te koop, gaan seker nog moeiliker wees. Vir meer inligting, klik hier. Modelle en voorgestelde pryse: Die Triumph Tiger (Foto: Triumph) Die Triumph Tiger (Foto: Triumph) Die Triumph Tiger (Foto: Triumph) Die Triumph Bobber Black (Foto: Triumph) Die Triumph Speed Triple (Foto: Brian Cheyne) Die Triumph Bobber Black (Foto: Brian Cheyne) Triumph se Tigers (Foto: Brian Cheyne)